陶丘
作者：鄒浩
朝代：宋

paragraphs: 山河融結皆奇状，此丘之形誰與剏。
一成爲敦再爲陶，二帝昌時已詢訪。
至今禹貢名字存，氣勢仍容菏澤傍。
普天率土此其中，雜遝舟車來四向。
分茅開國南面尊，屢致千金謝齊相。
爾來日月幾春冬，興廢相尋人物上。
紛紛萬事已塵埃，此丘迤邐初無恙。
平生苦死嗜登臨，准擬携笻事疏放。
冷雲寒日滿荆榛，蕞爾令人重悽愴。
會須東走泰山顛，縱目乾坤更何障。